Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -WTO:n millennium-neuvottelukierros



Virallinen lehti nro 059 , 01/03/2000 s. 0044 - 0045



PÄÄTÖSLAUSELMA(1) WTO: n millennium-neuvottelukierros Yhteinen edustajakokous, joka - kokoontui Nassaussa (Bahama) 11.- 14. lokakuuta 1999, - muistaa WTO: ta koskevan edellisen päätöslauselmansa, A. ottaa huomioon, että neljännen Lomén sopimuksen tavoite on edistää AKT: n ja yhteisön välistä kauppaa niiden erilaiset kehitystasot huomioon ottaen ja myös AKT-valtioiden keskinäistä kauppaa, B. katsoo, että seuraavassa Lomén sopimuksessa olisi otettava riittävästi huomioon tarve tukea pohjoisen ja etelän välisen kaupan vapauttamista ja autettava AKT-valtioita selviytymään kansainvälisessä kilpailussa, C. katsoo, että vapaakauppaan perustuvan talouden tärkein tavoite on köyhyyden lopullinen poistaminen, D. katsoo, että avoimuus ulkopuolisiin markkinoihin nähden voi olla keskeinen tekijä kehitykseen johtavassa muutoksessa, E. ottaa huomioon, että Maailmanpankin mukaan maatalouden vientitukien poistaminen ja tuontitullien voimakkaan alenemisen aikaansaaminen hyödyttäisi useimpia kehitysmaita, F. tunnustaa, että AKT-valtiot ovat muutamia poikkeuksia lukuun ottamatta elintarvikkeiden nettotuojia, kehitysmaita, vähiten kehittyneitä maita taikka sisämaa- tai saarivaltioita, joilla on selkeitä taloudellisia ja yhteiskunnallisia vaikeuksia ja joiden yhteiskunnallis-taloudellinen kehitys on vain muutaman perushyödykkeen varassa, G. ottaa huomioon, että suurimman osan kaupan esteiden vähentämisen tuottamista hyödyistä voitaisiin katsoa liittyvän eteläisten valtioiden välisen kaupan laajenemiseen, H. katsoo, että kaupan esteiden vähentäminen voi myös edistää lahjonnan torjuntaa ja hyvän hallinnon vahvistamista, I. katsoo, että etuisuuskohtelu kaupassa ei yksin riitä vahvistamaan AKT-valtioiden kaupallista toimintakykyä, J. on huolestunut siitä, että WTO: n sääntöjen ja velvoitteiden valikoimaton täytäntöönpano voisi aiheuttaa AKT-valtioiden talouksissa vakavia häiriöitä, K. ottaa huomioon, että useimpia AKT-valtioita haittaavat tavallista epävakaampi talous, heikompi sosiaalinen turvaverkko ja haavoittuvampi rahoitusala ja että tuleva kaupan vapauttaminen on tärkeää toteuttaa näiden alojen vahvistamiseksi eikä niiden heikentämiseksi, 1. uskoo, että kehitysmailla on mahdollisuudet hyötyä maataloustuotteiden, teollisuustuotteiden ja palvelujen kaupan asteittaisen vapauttamisen jatkumisesta; 2. uskoo, että avoimuus ulkopuolisiin markkinoihin nähden voi olla keskeinen tekijä AKT-valtioiden kehittymisessä ja pyytää komissiota ja AKT-EU-neuvostoa ottamaan uuteen Lomén sopimukseen määräyksiä, jotka vahvistavat AKT-valtioiden talouksia ja lisäävät niiden kilpailukykyä maailmanmarkkinoilla; 3. korostaa, että WTO: n on tärkeää omaksua joustava ja avoin kanta voidakseen ottaa tapauskohtaisesti huomioon eri maiden täytäntöönpano-ongelmat asianmukaisten ja tyydyttävien ratkaisujen löytämiseksi AKT-valtioiden kehitysnäkymien toteuttamiseksi; 4. kehottaa komissiota ja EU: ta varmistamaan, että WTO: n tulevalla neuvottelukierroksella sitoudutaan soveltamaan asianmukaisella tavalla vähiten kehittyneiden ja elintarvikkeiden nettotuojamaiden hyväksi tehtyä Marrakeshin päätöstä ja että kansainväliset järjestöt myöntävät teknistä ja taloudellista tukea maatalouden tuottavuuden parantamiseksi; 5. vetoaa neuvostoon, että se muuttaisi nykyistä yhteistä maatalouspolitiikkaa AKT-valtioiden tuotteiden pääsyn helpottamiseksi Euroopan markkinoille; 6. kehottaa komissiota ja AKT-valtioiden hallituksia korostamaan erityisesti yksityisten pienyritysten, yksityisten sijoittajien ja kansalaisyhteiskunnan toimijoiden osuutta kaupan vapauttamisprosessissa sekä laatimaan ja toteuttamaan erityisesti niitä tukevia ohjelmia; 7. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle ja WTO: lle. (1) Yhteinen edustajakokous hyväksynyt 14. lokakuuta 1999 Nassaussa (Bahama).